钦定古今图书集成/明伦汇编/官常典/第650卷 > 章嘉祯
## 钦定古今图书集成/明伦汇编/官常典/第650卷 > 章嘉祯

按《太平府志》：“嘉祯，字元礼，浙江德清人。进士。初令蒲
圻，卓异冠三楚。外艰归，蒲人遮道泣送，为立祠。万历
二十四年丙申，补知当涂，直岁祲且疫，死者载道。嘉
祯赈饥施药，暑雨不辍。时大水，圩岸将崩，嘉祯躬督
捍救，宿花真天妃宫者旬月，水势愈溢，几不保。嘉祯
涕簌簌下，誓天曰：‘堤溃，民其鱼矣。无民奚令为？嘉祯
何惜一身，不为阖邑请命也’？”跃入巨浸，波流溁洑中，
若有物翼之者，众亟挽以上，得不死。水渐平，圩竟无
恙。由是尽力修筑圩岸，至今坚致不毁。嘉祯善形家
理，以黄山系郡，护山种松，满山为荫。又以府治下流
水驶，主财不丰，故前此无千金之家。特于抱流沙水
汇处造浮屠七级，东岸创兴福寺，对峙钳锁。自后邑
渐饶裕。遭蝗旱，则密疏祷天，无不应者。修社学，延塾
师以训童稚。置纪纲簿以清征税；立和息票以止争
讼；减典铺息以宽民。置义仓礼库于邑庠以赡士。政洽令行，前后令涂称贤者，于嘉祯无两。邑人绘图刻
主，群尸祝之。擢兵部主事，复内艰，卒于家。易箦顷，谆
谆作语曰：“速治具，吾当涂人来迓也。”盖其精神始终
于涂，故每称涂为吾当涂云。涂人闻其卒家，为制服
如丧考妣，清明赛其遗像，迄今犹然。